Brandstofpryse het SA’ners in ‘wurggreep’(Argieffoto: Paul Brennan/pixabay) Die wisselende brandstofprys het Suid-Afrikaners skynbaar al heel jaar in ŉ wurggreep met talle mense wat die ekonomiese druk voel met elke aankondiging dat brandstofpryse verder die hoogte in skiet. “Die wisselvallige brandstofpryse is ŉ bewys dat Suid-Afrikaners aan die genade van ŉ onbesorgde regering oorgelewer is.” Só sê Kevin Mileham, die DA se woordvoerder oor minerale hulpbronne en energie, nadat die jongste brandstofverhoging daartoe gelei het dat Suid-Afrikaners byna R4 meer vir brandstof betaal as in Januarie. “Terwyl pres. Cyril Ramaphosa besig is om die gevolge van die Phala Phala-skandaal te hanteer, sit miljoene Suid-Afrikaners onder ekonomiese druk wat vererger word deur nog ŉ styging in brandstofpryse.” Gwede Mantashe, minister van minerale hulpbronne en energie, het Dinsdag aangekondig dat motoriste nou 59c per liter meer vir petrol moet opdok, terwyl die prys van diesel onderskeidelik met R1,57 per liter en R1,52 per liter gedaal het. “Dit is skandelik dat die regering die prys van brandstof opstoot, gegewe die land se ernstige lewenskostekrisis, en dat daar nie met innoverende oplossings vorendag gekom word om enige soort verligting te bring nie,” sê Mileham. “Die regering is steeds verbind tot dieselfde brandstofprysmetodologie wat daartoe gelei het dat verbruikers die afgelope 12 maande al hoe meer betaal het. Die regering het geen werklike bereidwilligheid getoon om die basiese brandstofprysmetodologie te hersien, of om sakeondernemings, die burgerlike samelewing en politieke partye oor die aangeleentheid te betrek nie. Aan die einde van die dag is dit verbruikers en die ekonomie wat daaronder ly.” Die DA het opnuut ŉ beroep op die regering gedoen om die algemene brandstofheffing te skrap en die brandstofsektor te dereguleer. “Die deregulering van die brandstofsektor sal mededinging tussen verkopers aanspoor en eindelik die koste van brandstof en die lewenskoste verminder,” sê hy. “Ons sal voortgaan om druk op die regering uit te oefen om werkbare ekonomiese beleid te implementeer om ons ekonomie op die pad na groei te kry en om dringend aan die lewenskostekrisis aandag te gee.”